Forslag til EUROPA-PARLAMENTETS OG RÅDETS FORORDNING om indførelse af særlige og midlertidige foranstaltninger for ansættelse af tjenestemænd og midlertidigt ansatte ved Den Europæiske Union i anledning af Kroatiens tiltrædelse /* COM/2012/0377 final - 2012/0224 (COD) */





BEGRUNDELSE 1. BAGGRUND FOR FORSLAGET Det vedlagte udkast til forordning drejer sig om ansættelsesaspekterne af Kroatiens tiltrædelse af Den Europæiske Union den 1. juli 2013. Ved tidligere udvidelser er der blevet vedtaget særlige foranstaltninger med henblik på ansættelse af statsborgere fra de lande, der tiltrådte Unionen. Der er således i forbindelse med de enkelte udvidelser blevet vedtaget en rådsforordning om midlertidige fravigelser af vedtægtens bestemmelser om ansættelse[1]. Forslaget indeholder følgende væsentlige punkter: 1. Det foreslås, at fravigelsen af vedtægtsbestemmelserne skal vare indtil den 30. juni 2018. 2. Med henblik på udvælgelse af tjenestemænd fra Kroatien fastsættes det i forordningen, at der skal afholdes udvælgelsesprøver forbeholdt kroatiske statsborgere. 3. Der kan således inden Kroatiens tiltrædelse af Den Europæiske Union afholdes udvælgelsesprøver for kroatiske statsborgere og opstilles reservelister. Et land skal dog være tiltrådt Unionen, før dets statsborgere kan udnævnes til tjenestemænd i EU-institutionerne. 4. EU-institutionerne har mulighed for at fravige kravet om, at ledige stillinger skal slås op. Hvis de ønsker det, kan de dog slå stillingerne op. De enkelte institutioner fastsætter selv, hvor mange tjenestemænd og midlertidigt ansatte de ønsker at ansætte fra kandidatlandet i henhold til nærværende forordning om fravigelse af kravene. 2. HØRING AF INTERESSEREDE PARTER OG KONSEKVENSANALYSE Ikke relevant. 3. FORSLAGETS RETLIGE ELEMENTER Det foreslås at fravige artikel 4, stk. 2 og 3, artikel 7, stk. 1, artikel 27 og artikel 29, stk. 1, litra a) og b), i vedtægten og ansættelsesvilkårene for øvrige ansatte i Den Europæiske Union, for så vidt det heri er fastsat, at de omtalte vedtægtsbestemmelser skal anvendes ved ansættelse af midlertidigt ansatte. 2012/0224 (COD) Forslag til EUROPA-PARLAMENTETS OG RÅDETS FORORDNING om indførelse af særlige og midlertidige foranstaltninger for ansættelse af tjenestemænd og midlertidigt ansatte ved Den Europæiske Union i anledning af Kroatiens tiltrædelse EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 336, under henvisning til forslag fra Europa-Kommissionen forelagt efter høring af Vedtægtsudvalget, efter fremsendelse af udkast til lovgivningsmæssig retsakt til de nationale parlamenter, under henvisning til udtalelse fra Domstolen[2], under henvisning til udtalelse fra Revisionsretten[3], efter den almindelige lovgivningsprocedure, og ud fra følgende betragtninger: (1) I anledning af Kroatiens tiltrædelse den 1. juli 2013 bør der vedtages nogle særlige og midlertidige foranstaltninger om fravigelse af vedtægten for tjenestemænd i Den Europæiske Union (i det følgende benævnt "vedtægten") og ansættelsesvilkårene for øvrige ansatte i Den Europæiske Union (i det følgende benævnt "ansættelsesvilkårene"). (2) Disse ganske vist midlertidige foranstaltninger bør i betragtning af det tiltrædende lands relative størrelse og antallet af potentielt berørte personer anvendes i en tilstrækkelig lang periode. En periode, der udløber den 30. juni 2018, vil være passende. (3) Eftersom det vil være nødvendigt at foretage de planlagte ansættelser så hurtigt som muligt efter tiltrædelsen, bør denne forordning vedtages inden den faktiske tiltrædelsesdato — VEDTAGET DENNE FORORDNING: Artikel 1 1. Uanset artikel 4, stk. 2 og 3, artikel 7, stk. 1, artikel 27 og artikel 29, stk. 1, litra a) og b), i vedtægten kan ledige stillinger fra datoen for landets tiltrædelse og indtil den 30. juni 2018 besættes ved udnævnelse til tjenestemænd af statsborgere fra Kroatien, dog inden for grænserne af det antal stillinger, der er afsat til dette formål, og under hensyntagen til budgetforhandlingerne. 2. Udnævnelserne sker fra datoen for tiltrædelsen og med undtagelse af udnævnelserne til seniormanagere (generaldirektører eller tilsvarende i lønklasse AD 16 eller AD 15 og direktører eller tilsvarende i lønklasse AD 15 eller AD 14) efter afholdelse af udvælgelsesprøver på grundlag af kvalifikationsbeviser, prøver eller kvalifikationsbeviser og prøver på de i bilag III til vedtægten fastsatte betingelser. Artikel 2 1. Den i artikel 1, stk. 1, i nærværende forordning nævnte fravigelse finder tilsvarende anvendelse ved ansættelse som midlertidigt ansatte af kroatiske statsborgere. 2. Ansættelserne sker fra tiltrædelsesdatoen. Artikel 3 Denne forordning træder i kraft dagen efter offentliggørelsen i Den Europæiske Unions Tidende. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den […]. På Europa-Parlamentets vegne På Rådets vegne Formand Formand [1] Angående udvidelsen i 2004 henvises der til EUT L 67 af 5.3.2004, s. 1. Angående udvidelsen i 2007 henvises der til EUT L 335 af 1.12.2006, s. 5. [2] EUT C af , s. . [3] EUT C af , s. .